Swanger vrou op voetpaadjie aangeval in Nieu-SeelandVoetpaadjie naby Waitakere-valle ŉ Swanger vrou is in Auckland, Nieu-Seeland, op ŉ voetpaadjie deur twee gewapende mans beroof, berig TVNZ. Die slagoffer, in haar 30s, het Dinsdagoggend omstreeks 10:45 na die Upper Nihotupo-reservoir in Waitakere-valle gestap toe twee mans haar oorval en met ŉ mes gedreig het. Sy was ongeveer vyf minute weg van die parkeergebied in Pihaweg. TVNZ berig die man met die mes het geld geëis, maar die vrou, wat vyf maande swanger is, het geen kontant by haar gehad nie en die twee verdagtes is daar weg met ŉ halssnoer, ringe, armband en ŉ horlosie. Die slagoffer het na die parkeergebied gehardloop en kon hulp ontbied. Die polisiehelikopter, honde-eenheid en grondpatrollie kon nie die mans opspoor nie. Die vrou of baba is nie beseer in die voorval nie.